NARIADENIE KOMISIE (ES) č. 1279/2006
z 25. augusta 2006,
ktorým sa na hospodársky rok 2005/2006 stanovuje špecifický poľnohospodársky prepočítací kurz na minimálne ceny cukrovej repy, ako aj na produkčné odvody a dodatkový odvod v sektore cukru pre meny jednotlivých členských štátov, ktoré neprijali spoločnú menu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1),
so zreteľom na nariadenie Komisie (EHS) č. 1713/93 z 30. júna 1993, ktorým sa stanovujú zvláštne vykonávacie pravidlá uplatňovania poľnohospodárskeho prepočítacieho kurzu v odvetví cukru (2), a najmä na jeho článok 1 ods. 3,
keďže:
(1)
Nariadením (ES) č. 318/2006 sa od hospodárskeho roka 2006/2007 nahradilo nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (3). Nariadenie (ES) č. 1260/2001 sa ešte uplatňuje na hospodársky rok 2005/2006.
(2)
Z článku 1 ods. 1 nariadenia (EHS) č. 1713/93 vyplýva, že minimálne ceny cukrovej repy uvedené v článku 4 nariadenia (ES) č. 1260/2001, ako aj produkčné odvody a dodatkový odvod uvedené v článkoch 15 a 16 uvedeného nariadenia sa prepočítajú na národnú menu s použitím špecifického poľnohospodárskeho prepočítacieho kurzu, ktorý sa rovná priemeru vypočítanému pro rata temporis poľnohospodárskych prepočítacích kurzov uplatniteľných počas príslušného hospodárskeho roka.
(3)
Od 1. januára 1999 treba v súlade s nariadením Rady (ES) č. 2799/98 z 15. decembra 1998, ktoré stanovuje poľnohospodárske menové dojednania pre euro (4), obmedziť stanovovanie prepočítacích kurzov na špecifické poľnohospodárske prepočítacie kurzy medzi eurom a národnými menami členských štátov, ktoré neprijali spoločnú menu.
(4)
Na hospodársky rok 2005/2006 je teda potrebné stanoviť poľnohospodársky prepočítací kurz na minimálne ceny cukrovej repy, ako aj na produkčné odvody a dodatkový odvod v jednotlivých národných menách,
PRIJALA TOTO NARIADENIE:
Článok 1
Špecifický poľnohospodársky prepočítací kurz, ktorý treba použiť pri prepočte minimálnych cien cukrovej repy uvedených v článku 4 nariadenia (ES) č. 1260/2001 ako aj produkčných odvodov, a v prípade potreby aj dodatkového odvodu, uvedených v článkoch 15 a 16 uvedeného nariadenia do každej národnej meny členských štátov, ktoré neprijali spoločnú menu, je na hospodársky rok 2005/2006 stanovený v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. augusta 2006